ไฟแนนว์ทูเดย์
...ม.ร.ว.ปรีดิยาธร เทวกุล รองนายกฯ ฝ่ายเศรษฐกิจ แย้มมาว่า ในวันที่ 4 ธ.ค.นี้ จะนั่งแถลงข่าวทิศทางนโยบายเศรษฐกิจดิจิทัลอย่างเป็นทางการ พร้อมกับเปิดตัวคณะทำงาน ซึ่งเป็นกูรูด้านดิจิทัล 5 คน กำลังซุ่มโป่ง ทำงานให้หม่อมอุ๋ย ผลักดันนโยบายนี้ให้สัมฤทธิผล
7 พ.ย. 2557

...ม.ร.ว.ปรีดิยาธร เทวกุล รองนายกฯ ฝ่ายเศรษฐกิจ แย้มมาว่า ในวันที่ 4 ธ.ค.นี้ จะนั่งแถลงข่าวทิศทางนโยบายเศรษฐกิจดิจิทัลอย่างเป็นทางการ พร้อมกับเปิดตัวคณะทำงาน ซึ่งเป็นกูรูด้านดิจิทัล 5 คน กำลังซุ่มโป่ง ทำงานให้หม่อมอุ๋ย ผลักดันนโยบายนี้ให้สัมฤทธิผล
...สถานะของธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ เอสเอ็มอีแบงก์ เริ่มดีวันดีคืน หลังได้ สาลินี วังตาล มานั่งเป็นประธานคนใหม่ จนพนักงานอยากให้ “สาลินี” ควบตำแหน่ง กรรมการผู้จัดการ ที่กำลังหาอยู่ให้รู้แล้วรู้รอดไปเลย 
...งานนี้ทำเอา สาลินี ยิ้มน้อยยิ้มใหญ่ บอกว่าอายุเกินแล้วจ้า เดี๋ยวจะผิดกฎของสำนักงานคณะกรรมการนโยบายรัฐวิสาหกิจ 
...ส่วนเรื่องโบนัส ที่เสนอสคร.ขอจ่าย 4 เดือนเป็นเงินกว่า 300 ล้านบาทนั้น คาดว่าจะรู้ผลหลัง สคร. และซูเปอร์บอร์ด ยอมไฟเขียวแผนฟื้นฟูภายในปีนี้แน่นอน 
...ถึงจะเกษียณไปแล้ว แต่ที่ประชุมคณะรัฐมนตรี (ครม.) ล่าสุด มีมติแต่งตั้ง ชาญณัฏฐ์ แก้วมณี อดีตรองอธิบดีกรมธนารักษ์ เป็นที่ปรึกษาด้านพัฒนาอสังหาริมทรัพย์ (นักวิเคราะห์นโยบายและแผนทรงคุณวุฒิ) และ ปนัสย์สร อริยวงศ์ อดีตรองอธิบดีกรมธนารักษ์ เป็นที่ปรึกษาด้านพัฒนาการประเมินราคาอสังหาริมทรัพย์ (นักวิเคราะห์นโยบายและแผนทรงคุณวุฒิ) 
...จะว่าไปกรมธนารักษ์ ช่วงนี้เหมือนพระศุกร์เข้าพระเสาร์แทรก เจอทั้งเรื่องตั้งกรรมการสอบกรณีให้เช่าที่ราชพัสดุแหลมฟ้าผ่า สมุทรปราการ ว่าถูกเกินจริง แถมที่ผ่านมาเหรียญ 10 ปี 2533 ยังหาย แม้จะตั้งกรรมการสอบข้อเท็จจริงก็ยังควานหาคนผิดไม่เจอ 
...ตัวเลขขาดทุนโครงการจำนำข้าวจะสูงถึง 1 ล้านล้านบาท ที่ทีดีอาร์ไอ เปิดผลงานวิจัยออกมาทำให้รัฐบาลหน้ามืด ต้องของปรบมือกับการทุ่มเททำงานวิจัยของ นิพนธ์ พัวพงศกร นักวิชาการทีดีอาร์ไอ ที่ศึกษาโครงการรับจำนำข้าวทุกเม็ดได้อย่างละเอียด ครบรสจริงๆ ใครได้อ่านแล้วจะรู้ข้อเท็จจริง เป็นอีกหนึ่งงานวิจัยที่นักวิจัยต้องเก็บไว้ศึกษา 
...ด้าน นิพนธ์ ยอมรับว่า แม้จะทำงานวิจัยเรื่องนี้ ซึ่งมีผลกระทบกับหลายภาคส่วน แต่ที่ผ่านมา ยังไม่เคยถูกขู่ ทั้งทางโทรศัพท์ เมล หรือ ไลน์ สักครั้ง ขอยกนิ้วให้อาจารย์จริงๆ